CELEX: 32012R1056
Language: el
Date: 2012-11-12 00:00:00
Title: Κανονισμός (ΕΕ) αριθ. 1056/2012 της Επιτροπής, της 12ης Νοεμβρίου 2012 , για την τροποποίηση του κανονισμού (ΕΚ) αριθ. 1332/2008 του Ευρωπαϊκού Κοινοβουλίου και του Συμβουλίου για τα ένζυμα τροφίμων όσον αφορά τα μεταβατικά μέτρα  Κείμενο που παρουσιάζει ενδιαφέρον για τον ΕΟΧ

13.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 313/9
            
         ΚΑΝΟΝΙΣΜΌΣ (ΕΕ) αριθ. 1056/2012 ΤΗΣ ΕΠΙΤΡΟΠΉΣ
   της 12ης Νοεμβρίου 2012
   για την τροποποίηση του κανονισμού (ΕΚ) αριθ. 1332/2008 του Ευρωπαϊκού Κοινοβουλίου και του Συμβουλίου για τα ένζυμα τροφίμων όσον αφορά τα μεταβατικά μέτρα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1332/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τα ένζυμα τροφίμων και την τροποποίηση της οδηγίας 83/417/ΕΟΚ του Συμβουλίου, του κανονισμού (ΕΚ) αριθ. 1493/1999 του Συμβουλίου, της οδηγίας 2000/13/ΕΚ, της οδηγίας 2001/112/ΕΚ του Συμβουλίου και του κανονισμού (ΕΚ) αριθ. 258/97 (1), και ιδίως το άρθρο 17 παράγραφος 5,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 17 παράγραφος 2 του κανονισμού (ΕΚ) αριθ. 1332/2008 η προθεσμία για την υποβολή αιτήσεων για την καταχώριση ενζύμου τροφίμων στον κοινοτικό κατάλογο είναι 24 μήνες μετά την ημερομηνία εφαρμογής των εκτελεστικών μέτρων που πρέπει να θεσπιστούν σύμφωνα με το άρθρο 9 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008 για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2).
            
         
               (2)
            
            
               Ο κανονισμός (ΕΕ) αριθ. 234/2011 της Επιτροπής, της 10ης Μαρτίου 2011, σχετικά με την εφαρμογή του κανονισμού (ΕΚ) αριθ. 1331/2008 (3) αρχίζει να εφαρμόζεται από τις 11 Σεπτεμβρίου 2011.
            
         
               (3)
            
            
               Η κατάρτιση του καταλόγου της Ένωσης για τα ένζυμα τροφίμων θα πρέπει να πραγματοποιείται ομαλά και δεν θα πρέπει να διαταράσσει την υπάρχουσα αγορά ενζύμων, ιδίως για τις μικρομεσαίες επιχειρήσεις. Αν χρειάζεται, είναι δυνατόν να λαμβάνονται όλα τα κατάλληλα μεταβατικά μέτρα για τους σκοπούς της κατάρτισης του εν λόγω καταλόγου σύμφωνα με τη διαδικασία που αναφέρεται στο άρθρο 17 παράγραφος 5 του κανονισμού (ΕΚ) αριθ. 1332/2008.
            
         
               (4)
            
            
               Σύμφωνα με το άρθρο 5 παράγραφος 3 του κανονισμού (ΕΕ) αριθ. 234/2011, οι αιτούντες λαμβάνουν υπόψη τα πιο πρόσφατα έγγραφα οδηγιών σχετικά με τα δεδομένα που απαιτούνται για την εκτίμηση της επικινδυνότητας, τα οποία εξέδωσε η Ευρωπαϊκή Αρχή για την Ασφάλεια των Τροφίμων («η Αρχή») και είναι διαθέσιμα κατά το χρόνο υποβολής της αίτησης. Η Αρχή εξέδωσε επιστημονική γνώμη στις 23 Ιουλίου 2009 που περιείχε οδηγίες όσον αφορά τις απαιτήσεις δεδομένων για την αξιολόγηση των αιτήσεων για ένζυμα τροφίμων (4) και εξέδωσε στις 8 Ιουλίου 2011 επεξηγηματικό σημείωμα σχετικά με το έγγραφο οδηγιών για την υποβολή φακέλου για ένζυμα τροφίμων (5). Επίσης, εξέδωσε επιστημονική γνώμη στις 25 Μαΐου 2011 για την επικαιροποίηση του εγγράφου οδηγιών σχετικά με την εκτίμηση της επικινδυνότητας των γενετικώς τροποποιημένων μικροοργανισμών και των προϊόντων που προέρχονται από αυτούς και προορίζονται για χρήση σε τρόφιμα και ζωοτροφές (6).
            
         
               (5)
            
            
               Οι αναλυτικές απαιτήσεις που ορίζονται στον κανονισμό (ΕΕ) αριθ. 234/2011 από τα έγγραφα οδηγιών και το επεξηγηματικό σημείωμα της Αρχής εκδόθηκαν ύστερα από την έκδοση του κανονισμού (ΕΚ) αριθ. 1332/2008.
            
         
               (6)
            
            
               Από την πείρα που αποκτήθηκε στο μεταξύ προκύπτει ότι η αρχική προθεσμία για την υποβολή αιτήσεων δεν επαρκεί ώστε να μπορούν τα ενδιαφερόμενα μέρη, και ιδίως οι μικρομεσαίες επιχειρήσεις, να προσκομίσουν όλα τα αναγκαία δεδομένα εντός της περιόδου αυτής. Απαιτείται περισσότερος χρόνος από τον αρχικά προβλεπόμενο για την υποβολή των αιτήσεων προκειμένου να επιτευχθεί η ομαλή μετάβαση από τη σημερινή νομική κατάσταση στο σύστημα που θεσπίστηκε με τον κανονισμό (ΕΚ) αριθ. 1332/2008. Συνεπώς, η περίοδος 24 μηνών που θεσπίστηκε στον κανονισμό (ΕΚ) αριθ. 1332/2008 για την υποβολή αιτήσεων για ένζυμα θα πρέπει να παραταθεί.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 17 παράγραφος 2 του κανονισμού (ΕΚ) αριθ. 1332/2008, το δεύτερο εδάφιο αντικαθίσταται από το ακόλουθο κείμενο:
   
      «Η προθεσμία για την υποβολή των αιτήσεων αυτών είναι 42 μήνες μετά την ημερομηνία εφαρμογής των εκτελεστικών μέτρων που θεσπίστηκαν σύμφωνα με το άρθρο 9 παράγραφος 1 του κανονισμού (ΕΚ) αριθ. 1331/2008 για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων.»
   
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Νοεμβρίου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 354 της 31.12.2008, σ. 7.
   
      (2)  ΕΕ L 354 της 31.12.2008, σ. 1.
   
      (3)  ΕΕ L 64 της 11.3.2011, σ. 15.
   
      (4)  Δελτίο EFSA (2009) 1305, σ. 1, http://www.efsa.europa.eu/en/scdoc/doc/1305.pdf
   
      (5)  Συναφής δημοσίευση 2011:177. http://www.efsa.europa.eu/en/supporting/doc/177e.pdf
   
      (6)  Δελτίο EFSA 2011· 9(6):2193. http://www.efsa.europa.eu/en/efsajournal/doc/2193.pdf